 جريمة قتل البرلماني مرداس ولي تسمات اغتيال فاللول نظرا لتنفيدها بطريقة هوليودية ، ولي فالأخير وحسب موقع كود طلعات العقل المدبر ليها هي الزوجة ديالو رفقة مستشار من التجمع الوطني للأحرار ، وأشخاص آخرين هاد الجريمة لي كان الأصل ديالها فساد على عدة أصعدة ، أولهم فساد فأصل ثروة البرلماني ولي خلاه يسجلها بإسم مراتو باش يتهرب من قانون التصريح بالممتلكات لي خاص بالبرلمانيين والوزراء وكبار الموظفين الساميين ، تاني حاجة خيانته الزوجية لها ومحاولته النصب عليها مرة تانية من أجل استعادة الممتلكات عبر إيهامها بمشاريع وهمية بإسبانيا وملي تشاورات مع الحيبان قررات أنها تصفيها ليه بمشاركة صديقها وآخرين . هادشي نوعا ما عادي وكيوقع فالعديد من الأسر الثرية أو الحديثة الثراء فالعالم ، وشحال من قصة بحال هادي تحولات لفيلم سينمائي ناجح أو تدارو عليها برامج ووثائقيات ، وقصة بحال هادي مادة دسمة للإعلام وللإنتاج الفني ، ولكن بالنسبة لينا كمغاربة هادي حقا قصة بشعة للخيانة والطمع والفساد والنصب وهذا غير الجزء الظاهر منها أما الجزء الخفي فيقدر يكون مريع كثر من هذا خصوصا كيفاش تكونات ديك الثروة أصل النزاع والطمع ، والأهم هو كيفاش أن القاتل والمقتول هم سياسيين مغاربة كيصوتوا عليهم المغاربة وكيعطيوهم أحزابهم التزكية وعندهم مناصب فتسيير الشأن المحلي . جريمة بشعة بحال هادي كتحمل حقائق عن فساد مالي كنظن أنها غادي تعطينا فكرة على نوع المرشحين الحزبيين فالمغرب ، حيث الهدرة على ثروة الفقيد والشائعات على طرق تكوينها ماتعرفات للمغاربة حتى من بعد المقتل ديالو ، كذلك الهدرة على ثروة القاتل و آشنو يقدر يدير من غير شراء الأصوات والفساد الإنتخابي من أجل مراكمة الثروة ، وشكون هي عائلتو وكيفاش ناس بحال هادو كيتم تزكيتهم من طرف الأحزاب السياسية فالمغرب ، وكيفاش حتى كينجحوا فالإنتخابات بحكم أن خبارهم فالمنطاق لي منتامين ليها شايعة . من هاد الحادثة ناخدو فكرة على الإنتخابات فالمغرب كيفاش دايرة طبعا ماشي كاع المرشحين هاكة ولكن العديد منهم وغي لي حصل فيهم راه عدد كبير ولي باقي ماحصلش العالم الله ، والموشكيل ماشي غير فيهم كأشخاص وإنما حتى فالأحزاب لي كتعطيهم تزكية، والموشكيل الأكبر فالمصوتين لي مقابل منافع مادية كيمشيو يجريو يصوتوا على لي غادي يشري الحولي فالعيد لكبير من فلوس الفساد ، هاعلاش ديمقراطيتنا فاشلة حيث من القاعدة جايا فاشلة ، وبنفس هاد الطرق باش كيترشحوا مثل هاد الناس وينجحوا ، راه هاكة باش غادا تقاد حكومتنا بفساد من مستوى أعلى ، فساد من ناحية الإيديولوجية والمواقف وخدلان الجماهير والقاعدة الحزبية والمصوتين من أجل المنصب . 
ها اللي خصنا نكشفوه بعد جريمة قتل البرلماني مرداس